b'\n_START_ARTICLE_\nJezikoslovni zapiski\n_START_PARAGRAPH_\nJezikoslovni zapiski (JZ) (COBISS) so glasilo In\xc5\xa1tituta za slovenski jezik Frana Ramov\xc5\xa1a ZRC SAZU in slovenska znanstvena jezikoslovna revija._NEWLINE_Revija objavlja razprave in \xc4\x8dlanke raziskovalcev slovenskega in drugih slovanskih jezikov (ve\xc4\x8dinoma v sloven\xc5\xa1\xc4\x8dini, pa tudi v drugih slovanskih jezikih), in sicer s podro\xc4\x8dja slovaropisja, leksikologije, dialektologije, jezikovne zgodovine, etimologije, imenoslovja in terminologije. V njej so predstavljeni tudi ocene knjig in poro\xc4\x8dila s kongresov. Sprva so v reviji objavljali samo delavci In\xc5\xa1tituta za slovenski jezik Frana Ramov\xc5\xa1a, avtorska sestava pa je kmalu za\xc4\x8dela postajati \xc4\x8dedalje bolj vseslovenska in tudi slovanska._NEWLINE_Edina \xc5\xa1tevilka prvega letnika, ki jo je uredil Jakob M\xc3\xbcller s sodelovanjem Petra Weissa, je iz\xc5\xa1la leta 1991, redno pa revija izhaja od leta 1995, ko jo je za\xc4\x8del urejati Janez Keber. Od vklju\xc4\x8dno letnika 7 (2001) izhajata po dve \xc5\xa1tevilki letno (letniki 7, 13 in 15 so iz\xc5\xa1li kot dvojna \xc5\xa1tevilka). Do decembra 2008 je bilo v 14 letnikih na 4635 straneh objavljenih 361 prispevkov, ki jih je napisalo 105 sodelavcev. Jezikoslovne zapiske od leta 2009, torej od letnika 15, naprej ureja Peter Weiss.'